**Trumpai apie EGATIN**

E.G.A.T.I.N. - Europos grupinės analizės mokymo institucijų tinklas (European Group Analytic Training Institutions Network, [www.egatin.net](http://www.egatin.net) ).

Pagrindinis EGATIN tikslas – plėsti dialogo ir dalijimosi galimybes Europos ir tarptautiniame kontekste.

EGATIN įkurtas 1988 metais. Priešistorė: EGATIN konstitucijos projektą rengė Tarpinė darbo grupė, sudaryta 1986 m. Zagrebe, 9–ajame Tarptautiniame grupinės psichoterapijos kongrese, inicijavus ir vadovaujant Yannis K. Tsegos; 1987 metais Oksforde 16-ka organizacijų, vykdančių grupinės analizės mokymo programas, priėmė EGATIN konstituciją.

EGATIN nustato grupinės analizės mokymo programų standartus ir kriterijus, kurie apima teorines, klinikines ir mokymo paradigmas, modelius ir tikslus: atrankai; akreditacijai; metodams ir požiūriams supervizijose; etikos principams ir praktikos kodams.

EGATIN numato 3 narystės kategorijas:

A – įžanginė – organizacijoms, kurios siūlo įvadinį mokymosi kursą;

B – tarpinė – organizacijoms, kurios dar nepasiekė Kvalifikacinės narystės (C) kategorijos, bet kurios ruošiasi ar netrukus pasiūlys grupinės analizės mokymo programą, atitinkančią EGATIN standartus ir kriterijus.

C – kvalifikacinė – organizacijoms, vykdančioms grupinės analizės mokymo programą, pilnai atitinkančią EGATIN standartus ir kriterijus.

Kiekviena organizacija - EGATIN narė - deleguoja po vieną atstovą į EGATIN, tačiau delegato turimas balsų skaičius, kai sprendžiami balsavimo reikalaujantys klausimai, priklauso nuo narystės kategorijos (įžanginė narė – 1 balsas, tarpinė narė – 2 balsai, kvalifikacinė narė – 3 balsai).

Lietuvos grupinės analizės draugija yra kvalifikacinės kategorijos EGATIN narė.